Hrvatski sabor
20171013

Sredstva za provedbu programa poticanja istraživačkih i razvojnih aktivnosti u području klimatskih promjena osigurao je Fond za zaštitu okoliša, energetsku učinkovitost, a implementirala je Hrvatska zaklada za znanost. Cilj ovog programa je potpora istraživačkim i razvojnim aktivnostima u području ublažavanja i prilagodbe klimatskim promjenama. Na natječaj je zaprimljeno 37 prijava projektnih prijedloga, a temeljem recenzija i sredstvima koja su bila na raspolaganju za financiranje je prihvaćeno 10 projekata. Osim postupka odabira projekata za financiranje zaklada je razvila i postupke praćenja financiranih projekata što se provodi godišnjim periodičnim izvješćima. Ostvarivanje znanstvene komponente vrednuju nezavisni stručnjaci iz pojedinog područja, dok stručne službe zaklade prate financijsku stranu projekta kako bi se osiguralo odgovorno postupanje s javnim sredstvima. Zaklada na sličan način prati provedbu programa razvoja karijera mladih istraživača. Dosadašnja periodična izvješća i rezultati vrednovanja pokazuju da ogromna većina znanstvenika iznimno odgovorno pristupa radu na projektima. Rad zaklade tijekom 2016. godine iskazan u brojkama je slijedeći. Vrednovano je ukupno 402 izvješća financiranih projekata u čemu je sudjelovalo 430 domaćih stručnjaka i evaluatora. U procesu vrednovanja novih natječaja kontaktirana su 3034 međunarodna recenzenta.